Gorwel Owen

Cynhyrchydd a cherddor o Gymru yw Gorwel Owen. Mae wedi chwarae rhan allweddol ym myd cerddorol Cymru ers yr wythdegau cynnar. Yn yr 1980au a'r 1990au, bu'n aelod o'r grwpiau dylanwadol Plant Bach Ofnus ac Eirin Peryglus, a chynhyrchodd sesiynau recordio ar gyfer nifer fawr o fandiau Cymreig yn ei stiwdio cartref, Stiwdio Ofn yn Rhosneigr, Ynys Môn. Bu hefyd yn cyhoeddi recordiau ar label Ofn. Mae wedi gweithio gyda Datblygu, Gorky's Zygotic Mynci, Super Furry Animals, Melys, Gruff Rhys, Euros Childs, Steve Eaves, Bob Delyn a'r Ebillion a Hwyl Nofio. Mae hefyd yn sgwennu a recordio gyda'i wraig, y bardd Fiona Owen, a rhyddhawyd eu halbwm gyntaf dan yr enw Pondman yn 2002. Rhyddhawyd eu hail albwm Spring Always Comes yn 2008, a'u trydydd Releasing Birds yn 2015, o dan eu henw eu hunain, drwy eu label Yamoosh!. Mae’n ymddiddori mewn nifer o arddulliau gyda thuedd cyffredinol at yr arbrofol ond hefyd gyda chysylltiadau cryf at draddodiadau amrywiol. Cydnabuwyd ei waith drwy Wobr Cyfraniad Arbennig cylchgrawn Y Selar yn 2025.